“ไทยพาณิชย์”เตรียมยุบสาขาอีก 100 แห่งปีหน้ารับเทรนธุรกรรมดิจิทัลมาแรง!
"ไทยพาณิชย์"เตรียมยุบสาขาอีก 100 แห่งปีหน้ารับเทรนธุรกรรมดิจิทัลมาแรง!
12 ธ.ค. 2561

นายสารัชต์ รัตนาภรณ์ รองผู้จัดการใหญ่อาวุโส ผู้บริหารสูงสุดลูกค้าบุคคล และผู้บริหารสูงสุดเครือข่ายสาขา ธนาคารไทยพาณิชย์ จำกัด (มหาชน) หรือ SCB เปิดเผยว่า ธนาคารกล่าวถึงทิศทางการดำเนินธุรกิจของธนาคารไทยพาณิชย์ในปี 2562 ว่าอาจจะต้องทยอยปิดสาขาธนาคารเพิ่มอีก 100-125 สาขา หลังจากในปี 2561 ปิดไปแล้ว 140 สาขา
ทั้งนี้ เนื่องจากพฤติกรรมผู้บริโภคที่เปลี่ยนไป ทำให้แนวโน้มการทำธุรกรรมที่ธนาคารในปี 2562 คาดว่าจะลดลงอีก 10-25% ซึ่งเดิมธนาคารไทยพาณิชย์มีการทำธุรกรรมหน้าเคาน์เตอร์กว่า 13 ล้านรายการ แต่ปัจจุบันลดลงเหลือเพียง 10 ล้านรายการ
นายสารัชต์ ระบุเพิ่มเติมว่า จากการปิดสาขาไป 140 แห่ง สามารถยกระดับพนักงานเป็นที่ปรึกษาทางการเงินได้ 2,000 คน ถือเป็นเรื่องที่ดี เพราะการเป็นที่ปรึกษาทางการเงินมีอนาคตที่ดีกว่า อีกทั้งแม้ปีนี้เป็นปีที่ลดสาขามากที่สุด แต่เป็นปีที่สามารถขยายฐานลูกค้าได้มากที่สุด โดยลูกค้ารายย่อยเพิ่มขึ้นจาก 14 ล้านคน เป็น 16 ล้านคน
อย่างไรก็ตามเชื่อว่ากลยุทธ์การปรับลดสาขาให้เหมาะสม บวกกับการพัฒนาเทคโนโลยี และการใช้ดาต้าเข้ามาเสริมทัพ ช่วยให้บริการได้ครอบคลุมทั้งผู้สูงอายุที่ต้องการไปสาขา และคนรุ่นใหม่บนดิจิทัล ตอบโจทย์ลูกค้าทุกกลุ่มและธนาคารลดต้นทุนได้ เป็นการวิน-วินทุกฝ่าย
อนึ่งข้อมูลจากธนาคารแห่งประเทศไทย ระบุว่า ปี 2561 จำนวนสาขาธนาคารพาณิชย์อยู่ที่ 6,734 แห่ง โดยธนาคารที่สาขาลดลงมากที่สุด ได้แก่ ไทยพาณิชย์ ลดลง 54 แห่ง เหลือ 1,107 สาขา รองลงมา กสิกรไทย ลดลง 42 แห่ง เหลือ 987 แห่ง ทหารไทยลดลง 16 แห่ง เหลือ 416 แห่ง และธนชาต ลดลง 9 แห่ง เหลือ 515 แห่ง สรุปในปีนี้ธนาคารพาณิชย์ได้ปิดสาขาลงไปแล้วอย่างน้อย 121 แห่ง